– Minä en hyväksy tällaista lainkaan, riihimäkeläinen Esko Nummela sanoo.

Riihimäkeläinen Esko Nummela, 76, sanoo kokeneensä yllätyksen kotonaan maanantaina 4. tammikuuta aamuyöllä kello kaksi. Tuolloin Nummelan kotiin tuli yöhoitajan mukana riihimäkeläinen kansanedustaja Aino-Kaisa Pekonen (vas). Asiasta kertoi ensin Aamuposti.

– Ihmettelin, kun yöhoitaja sanoi minulle vain, että ”Hei, otin kansanedustajan mukaan”, kun hoitaja seisoi ovella yhdessä Aino-Kaisa Pekosen kanssa, Nummela kertoo.

Hoitaja käy Nummelan kotona säännöllisesti auttamassa tämän läheistä.

– Kerroin heille, että en hyväksy sitä, että kotihoidon ulkopuolinen henkilö tulee kotiimme. Meihin ei ole otettu ennen käyntiä asiasta yhteyttä eikä ole pyydetty lupaa kansanedustajan vierailuun eikä saatu selvitystä, että vierailusta olisi sovittu kotipalvelun esimiesten kanssa, Nummela sanoo.

– Minä en hyväksy tällaista lainkaan. Pekonen ja hoitaja eivät sanoneet oikeastaan mitään, Nummela sanoo.

Esko Nummela on Riihimäen kaupunginvaltuutettu. Hän edustaa Sdp:tä. Aino-Kaisa Pekonen on myös Riihimäen valtuustossa Vasemmistoliiton ryhmässä.

Pekonen: Vierailusta sovittu ja tiedotettu

Aino-Kaisa Pekonen kertoo Ilta-Sanomille, että vierailusta oli sovittu kotipalvelun kanssa.

– En halua kommentoida asiaa muuten kuin, että olen sopinut vierailusta kotipalvelun esimiesten kanssa ja vierailusta on tiedotettu kotipalvelun asiakkaille. Lisäksi kotipalvelun yötyöntekijä varmisti asiakkailta, että sopiiko kansanedustajan tulla mukaan kotikäynnille ennen kuin menin sisään, Pekonen painottaa Ilta-Sanomille.

Aino-Kaisa Pekosen mukaan vierailusta oli sovittu kotipalvelun esimiesten kanssa ja siitä oli tiedotettu kotipalvelun asiakkaita.­

Vasemmistoliiton varapuheenjohtaja Aino-Kaisa Pekonen on ottanut viime aikoina kantaa varsinkin vanhuspalvelulain toteutukseen kotihoidossa ja hoitolaitoksissa. Hänen mielestään iäkkään henkilön oma mahdollisuus valita, miten ja missä palvelut saa, on jäänyt heikoksi. Pekosen mielestä henkilömitoituksen kirjaaminen lakiin parantaisi vanhusten hoivaa.

Riihimäen kaupunginjohtaja Seppo Keskiruokanen aikoo ryhtyä selvittämään öistä kohtaamista maanantaina.

– Jos asia on ongelmana koettu ja tuotu esille, otan asian heti maanantaina esiin ja selvitämme asian, Keskiruokanen sanoo Ilta-Sanomille.